title: Decizia (UE) 2017/2105 a Consiliului din 10 noiembrie 2017 privind poziția care urmează să fie adoptată, în numele Uniunii Europene, în cadrul Comitetului pentru comerț, privind modificarea anexei XII la Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte, prin care să se stabilească lista entităților contractante columbiene în conformitate cu dispozițiile titlului VI („Achiziții publice”)

text:
               18.11.2017

               RO

               Jurnalul Oficial al Uniunii Europene

               L 303/6

         DECIZIA (UE) 2017/2105 A CONSILIULUI
   din 10 noiembrie 2017
   privind poziția care urmează să fie adoptată, în numele Uniunii Europene, în cadrul Comitetului pentru comerț, privind modificarea anexei XII la Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte, prin care să se stabilească lista entităților contractante columbiene în conformitate cu dispozițiile titlului VI („Achiziții publice”)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte, (denumit în continuare „acordul comercial”) a fost aplicat cu titlu provizoriu cu Columbia începând de la 1 august 2013 (1).

               (2)

               În conformitate cu articolul 14 alineatele (1) și (3) din acordul comercial, Comitetul pentru comerț poate adopta decizii prin consens, care să implice doar partea UE și țara andină semnatară vizată (și anume Columbia), cu condiția ca aceste decizii să nu afecteze drepturile și obligațiile altei țări andine semnatare.

               (3)

               În cursul celei de a patra reuniuni din 24 noiembrie 2017, Comitetul pentru comerț urmează să adopte decizia de a-și da acordul pentru modificarea subsecțiunii 2 din secțiunea A din apendicele 1 la anexa XII („Achiziții publice”). Modificarea constă în clarificarea termenului de entități contractante guvernamentale de la nivel subcentral din Columbia. Modificarea presupune adăugarea unei note la subsecțiunea 2 privind domeniul de reglementare al procedurilor de achiziții publice din Columbia, care să precizeze că termenul „entități contractante” include toate entitățile contractante publice subcentrale fără caracter industrial sau comercial. Uniunea și Columbia sunt de acord că o astfel de modificare nu va necesita ajustări compensatorii.

               (4)

               Este oportun să se stabilească poziția care urmează să fie adoptată în numele Uniunii în cadrul Comitetului pentru comerț, deoarece decizia va fi obligatorie pentru Uniune,

         ADOPTĂ PREZENTA DECIZIE:
   Articolul 1
   Poziția care urmează să fie adoptată, în numele Uniunii, în cadrul Comitetului pentru comerț se bazează pe proiectul de decizie a Comitetului pentru comerț, atașat la prezenta decizie.
   Articolul 2
   Prezenta decizie intră în vigoare la data adoptării.
   Articolul 3
   Prezenta decizie se adresează Comisiei.

      Adoptată la Bruxelles, 10 noiembrie 2017.

            Pentru Consiliu

            Președintele

         U. PALO

      (1)  Decizia 2012/735/UE a Consiliului din 31 mai 2012 privind semnarea, în numele Uniunii, și aplicarea cu titlu provizoriu a Acordului comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (JO L 354, 21.12.2012, p. 1).

      PROIECT
      DECIZIA NR. […]/2017 A COMITETULUI PENTRU COMERȚ UE-COLUMBIA-PERU
      din […] 2017
      de modificare a apendicelui 1 la anexa XII („Achiziții publice”) la Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte
      COMITETUL PENTRU COMERȚ,
      având în vedere Acordul comercial dintre Uniunea Europeană (denumită în continuare „Uniunea”) și statele membre ale acesteia, pe de o parte, și Columbia și Peru, pe de altă parte (denumit în continuare „acordul comercial”), în special articolul 191,
      întrucât:

                  (1)

                  Articolul 191 din acordul comercial prevede procedurile prin care o parte își poate modifica sau rectifica domeniul de reglementare al procedurilor de achiziții publice în conformitate cu titlului VI din acordul comercial.

                  (2)

                  În subsecțiunea 2 din secțiunea A din apendicele 1 la anexa XII („Achiziții publice”) la acordul comercial se precizează entitățile guvernamentale subcentrale din Columbia ale căror achiziții intră în domeniul de aplicare al titlului VI.

                  (3)

                  Ca urmare a unor schimburi de opinii care au avut loc între Uniune și Columbia cu privire la punerea în aplicare a acordului comercial, Columbia a notificat Uniunii intenția sa de a adăuga o notă la subsecțiunea 2, prin care să se precizeze că termenul „entități contractante” include toate entitățile contractante publice subcentrale fără caracter industrial sau comercial. Uniunea și Columbia sunt de acord cu această modificare și cu faptul că o astfel de modificare nu va necesita ajustări compensatorii.

                  (4)

                  Pentru a include această notă, trebuie modificată subsecțiunea 2 din secțiunea A din apendicele 1 la anexa XII la acordul comercial. Decizia de a modifica anexa poate fi adoptată, în cadrul Comitetului pentru comerț instituit prin acordul comercial, de către Uniune și Columbia (denumită în continuare „țara andină semnatară vizată”), în conformitate cu articolul 14 alineatul (3) din acordul comercial, întrucât se referă în mod exclusiv la relația bilaterală dintre acestea,

            ADOPTĂ PREZENTA DECIZIE:
      Articolul 1
      Notele la subsecțiunea 2 din secțiunea A din apendicele 1 la anexa XII („Achiziții publice”) la acordul comercial se înlocuiesc cu următorul text:

         „Note referitoare la prezenta subsecțiune

                     1.

                     În sensul prezentei subsecțiuni, termenul «entități contractante» include toate entitățile contractante publice subcentrale fără caracter industrial sau comercial.

                     2.

                     Titlul VI din prezentul acord nu cuprinde:

                                 (a)

                                 achizițiile de produse alimentare, materii prime/inputuri agricole și animale vii legate de programele de asistență agricolă și de asistența alimentară; și

                                 (b)

                                 achizițiile de mărfuri clasificate în secțiunea 2 (produse alimentare, băuturi și tutun; textile, îmbrăcăminte și produse din piele) din CPC, versiunea 1.0, pentru programe de asistență socială.”

      Articolul 2
      Modificarea prevăzută la articolul 1 nu implică nicio ajustare compensatorie deoarece nu duce la o reducere a domeniului de reglementare.
      Articolul 3
      Prezenta decizie intră în vigoare la data adoptării.

         Adoptată la […], […] 2017.

               Pentru Comitetul pentru comerț


title: Decizia (UE) 2017/2152 a Consiliului din 15 noiembrie 2017 de modificare a Deciziei nr. 189/2014/UE de autorizare a Franței să aplice o rată redusă a anumitor taxe indirecte pentru romul „tradițional” produs în Guadelupa, în Guyana Franceză, în Martinica și în Réunion

text:
               21.11.2017

               RO

               Jurnalul Oficial al Uniunii Europene

               L 304/1

         DECIZIA (UE) 2017/2152 A CONSILIULUI
   din 15 noiembrie 2017
   de modificare a Deciziei nr. 189/2014/UE de autorizare a Franței să aplice o rată redusă a anumitor taxe indirecte pentru romul „tradițional” produs în Guadelupa, în Guyana Franceză, în Martinica și în Réunion
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 349,
   având în vedere propunerea Comisiei Europene,
   după transmiterea proiectului de act legislativ către parlamentele naționale,
   având în vedere avizul Parlamentului European (1),
   hotărând în conformitate cu o procedură legislativă specială,
   întrucât:

               (1)

               Articolul 1 din Decizia nr. 189/2014/UE a Consiliului (2) autorizează Franța să prelungească aplicarea, în Franța metropolitană, în cazul romului „tradițional” produs în Guadelupa, în Guyana Franceză, în Martinica și în Réunion, a unei rate a accizei pentru alcool inferioare ratei integrale a accizei stabilită la articolul 3 din Directiva 92/84/CEE a Consiliului (3) și să aplice o rată a taxei denumite „cotisation sur les boissons alcooliques” (VSS) mai mică decât rata integrală aplicabilă în conformitate cu legislația națională franceză în cazul romului „tradițional”.

               (2)

               În conformitate cu articolul 3 alineatul (1) din Decizia nr. 189/2014/UE, ratele reduse ale accizei și ale VSS aplicabile romului „tradițional” sunt limitate la un contingent anual de 120 000 de hectolitri de alcool pur (hlap).

               (3)

               La 22 septembrie 2016, autoritățile franceze au cerut Comisiei să prezinte o propunere de adaptare tehnică care prevede majorarea contingentului anual de la 120 000 hlap la 144 000 hlap. Cererea era însoțită de un raport care conținea informațiile de justificare a adaptării cerute. Producătorii de rom „tradițional” nu au putut beneficia de un acces suficient la piața din Franța metropolitană în 2016. Ratele de creștere preconizate necesitau un contingent de 144 400 hlap, iar acest volum a fost atins la sfârșitul anului 2016. Contingentul anual de 120 000 hlap ar trebui deci să fie majorat la 144 000 hlap.

               (4)

               Măsurile autorizate de Decizia nr. 189/2014/UE vor face obiectul unei analize și al unei evaluări mai aprofundate a întregului sistem. Această analiză va ține seama de raportul Franței prevăzut în articolul 4 din Decizia nr. 189/2014/UE.

               (5)

               Contingentul de 120 000 hlap pentru 2016 a fost epuizat înainte de sfârșitul anului 2016. Fără o majorare retroactivă a acestui contingent începând de la 1 ianuarie 2016, prejudiciile pentru producătorii de rom„tradițional” ar fi majore și probabil ireparabile. Relațiile dintre producătorii de rom „tradițional” și sectorul marii distribuții din Franța sunt reglementate de contracte anuale care includ angajamente privind volumele livrate, prețurile de achiziție, precum și eventualele reduceri și promoții. Expirarea contingentului a generat o creștere imprevizibilă și a posteriori a fiscalității pentru cantitățile care depășesc contingentul, iar producătorii de rom „tradițional” nu au putut să prevadă, încă de la începutul anului, atunci când contractele au fost semnate, probabilitatea unei depășiri, și nici amploarea acesteia. Fără majorarea retroactivă a contingentului, producătorii de rom „tradițional” vor suferi pierderi majore pentru cantitățile care depășesc contingentul. Prin urmare, ar trebui autorizată majorarea retroactivă a contingentului începând de la 1 ianuarie 2016.

               (6)

               Ceilalți parametri ai Deciziei nr. 189/2014/UE rămân neschimbați, iar un studiu economic independent efectuat de serviciile Comisiei și care a fost încheiat în iulie 2016 a confirmat că importurile în Franța de rom „tradițional” provenit din Guadelupa, Guyana Franceză, Martinica și Réunion nu vizează decât o mică parte din consumul total de alcool din Franța. Din acest motiv, existența unei rate reduse nu poate produce denaturări ale concurenței pe piața romului din Franța și cu atât mai mult pe piața unică.

               (7)

               Prezenta decizie nu aduce atingere eventualei aplicări a articolelor 107 și 108 din tratat.

               (8)

               Prin urmare, Decizia nr. 189/2014/UE ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia nr. 189/2014/UE se modifică după cum urmează:

               1.

               La articolul 3, alineatul (1) se înlocuiește cu următorul text:
               „(1)   Ratele reduse ale accizei și ale VSS menționate la articolul 1 și aplicabile romului menționat la articolul 2 sunt limitate la:

                           (a)

                           un contingent anual de 120 000 de hectolitri de alcool pur pentru perioada cuprinsă între 1 ianuarie 2014 și 31 decembrie 2015; și

                           (b)

                           un contingent anual de 144 000 de hectolitri de alcool pur pentru perioada cuprinsă între 1 ianuarie 2016 și 31 decembrie 2020.”

               2.

               Articolul 5 se înlocuiește cu următorul text:
               „Articolul 5
               Prezenta decizie se aplică de la 1 ianuarie 2014 până la 31 decembrie 2020, cu excepția:

                           (a)

                           articolului 1, a articolului 3 alineatul (1) litera (a) și a articolului 3 alineatul (2), care se aplică începând cu 1 ianuarie 2012; și

                           (b)

                           articolului 3 alineatul (1) litera (b), care se aplică începând cu 1 ianuarie 2016.”

         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 15 noiembrie 2017.

            Pentru Consiliu

            Președintele

         J. AAB

      (1)  Avizul din 24 octombrie 2017 (nepublicat încă în Jurnalul Oficial).

      (2)  Decizia nr. 189/2014/UE a Consiliului din 20 februarie 2014 de autorizare a Franței să aplice o rată redusă a anumitor taxe indirecte pentru romul „tradițional” produs în Guadelupa, în Guyana Franceză, în Martinica și în Réunion și de abrogare a Deciziei 2007/659/CE (JO L 59, 28.2.2014, p. 1).

      (3)  Directiva 92/84/CEE a Consiliului din 19 octombrie 1992 privind apropierea ratelor accizelor la alcool și băuturi alcoolice (JO L 316, 31.10.1992, p. 29).


title: Decizia (PESC) 2017/2161 a Consiliului din 20 noiembrie 2017 de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)

text:
               21.11.2017

               RO

               Jurnalul Oficial al Uniunii Europene

               L 304/48

         DECIZIA (PESC) 2017/2161 A CONSILIULUI
   din 20 noiembrie 2017
   de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 22 iulie 2014, Consiliul a adoptat Decizia 2014/486/PESC (1) privind misiunea Uniunii Europene de consiliere pentru reforma sectorului securității civile în Ucraina (EUAM Ucraina).

               (2)

               La 3 decembrie 2015, Consiliul a adoptat Decizia (PESC) 2015/2249 (2) prin care a prelungit mandatul misiunii până la 30 noiembrie 2017 și a stabilit o valoare de referință financiară pentru EUAM Ucraina până la 30 noiembrie 2016.

               (3)

               Decizia (PESC) 2016/712 a Consiliului (3) a adaptat valoarea de referință financiară pentru perioada de până la 30 noiembrie 2016, iar Decizia (PESC) 2016/2083 a Consiliului (4) a acordat o valoare de referință financiară pentru perioada de la 1 decembrie 2016 până la 30 noiembrie 2017.

               (4)

               În urma revizuirii strategice din 2017, mandatul EUAM Ucraina ar trebui prelungit până la 31 mai 2019.

               (5)

               Ar trebui prevăzută o nouă valoare de referință financiară pentru perioada 1 decembrie 2017-31 mai 2019.

               (6)

               Prin urmare, Decizia 2014/486/PESC ar trebui modificată în consecință.

               (7)

               EUAM Ucraina se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Decizia 2014/486/PESC se modifică după cum urmează:

               1.

               La articolul 14, alineatul (1) se înlocuiește cu următorul text:
               „(1)   Valoarea de referință financiară destinată acoperirii cheltuielilor aferente misiunii EUAM Ucraina până la 30 noiembrie 2014 este de 2 680 000 EUR.
               Valoarea de referință financiară destinată acoperirii cheltuielilor aferente misiunii EUAM Ucraina în perioada 1 decembrie 2014-30 noiembrie 2015 este de 13 100 000 EUR.
               Valoarea de referință financiară destinată acoperirii cheltuielilor aferente misiunii EUAM Ucraina în perioada 1 decembrie 2015-30 noiembrie 2016 este de 17 670 000 EUR.
               Valoarea de referință financiară destinată acoperirii cheltuielilor aferente misiunii EUAM Ucraina în perioada 1 decembrie 2016-30 noiembrie 2017 este de 20 800 000 EUR.
               Valoarea de referință financiară destinată acoperirii cheltuielilor aferente misiunii EUAM Ucraina în perioada 1 decembrie 2017-31 mai 2019 este de 31 956 069,20 EUR.
               Consiliul stabilește valoarea de referință financiară pentru perioadele ulterioare.”

               2.

               La articolul 19, al doilea paragraf se înlocuiește cu următorul text:
               „Se aplică până la 31 mai 2019.”

         Articolul 2
   Prezenta decizie intră în vigoare la data adoptării.
   Se aplică de la 1 decembrie 2017.

      Adoptată la Bruxelles, 20 noiembrie 2017.

            Pentru Consiliu

            Președintele

         M. REPS

      (1)  Decizia 2014/486/PESC a Consiliului din 22 iulie 2014 privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 217, 23.7.2014, p. 42).

      (2)  Decizia (PESC) 2015/2249 a Consiliului din 3 decembrie 2015 de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 318, 4.12.2015, p. 38).

      (3)  Decizia (PESC) 2016/712 a Consiliului din 12 mai 2016 de modificare a Deciziei 2014/486/PESC privind misiunea Uniunii Europene pentru reforma sectorului securității civile în Ucraina (EUAM Ucraina) (JO L 125, 13.5.2016, p. 11).

      (4)  Decizia (PESC) 2016/2083 a Consiliului din 28 noiembrie 2016 de modificare a Deciziei 2014/486/PESC privind misiunea Uniunii Europene de consiliere pentru reforma sectorului securității civile în Ucraina (EUAM Ucraina) (JO L 321, 29.11.2016, p. 55).


title: Decizia (PESC) 2017/2162 a Consiliului din 20 noiembrie 2017 de modificare a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya)

text:
               21.11.2017

               RO

               Jurnalul Oficial al Uniunii Europene

               L 304/50

         DECIZIA (PESC) 2017/2162 A CONSILIULUI
   din 20 noiembrie 2017
   de modificare a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 22 mai 2013, Consiliul a adoptat Decizia 2013/233/PESC (1), prin care s-a instituit Misiunea de asistență a Uniunii Europene pentru gestionarea integrată a frontierelor în Libia (EUBAM Libya).

               (2)

               La 17 iulie 2017, Consiliul a adoptat Decizia (PESC) 2017/1342 (2) prin care s-a prelungit mandatul EUBAM Libya până la 31 decembrie 2018 și s-a prevăzut o valoare de referință financiară până la 30 noiembrie 2017.

               (3)

               Decizia 2013/233/PESC ar trebui să fie modificată pentru a prevedea o valoare de referință financiară pentru perioada cuprinsă între 1 decembrie 2017 și 31 decembrie 2018.

               (4)

               EUBAM Libya se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii, astfel cum sunt prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   La articolul 13 alineatul (1) din Decizia 2013/233/PESC, se adaugă următorul paragraf:

      „Valoarea de referință financiară destinată acoperirii cheltuielilor aferente EUBAM Libya pentru perioada 1 decembrie 2017-31 decembrie 2018 este de 31 200 000,00 EUR.”

   Articolul 2
   Prezenta decizie intră în vigoare la data adoptării.
   Se aplică de la data de 1 decembrie 2017.

      Adoptată la Bruxelles, 20 noiembrie 2017.

            Pentru Consiliu

            Președintele

         M. REPS

      (1)  Decizia 2013/233/PESC a Consiliului din 22 mai 2013 privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (JO L 138, 24.5.2013, p. 15).

      (2)  Decizia (PESC) 2017/1342 a Consiliului din 17 iulie 2017 de modificare și de prelungire a Deciziei 2013/233/PESC privind Misiunea de asistență a Uniunii Europene pentru gestionarea integrată a frontierelor în Libia (EUBAM Libya) (JO L 185, 18.7.2017, p. 60).


title: Decizia (PESC) 2017/2163 a Consiliului din 20 noiembrie 2017 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
               21.11.2017

               RO

               Jurnalul Oficial al Uniunii Europene

               L 304/51

         DECIZIA (PESC) 2017/2163 A CONSILIULUI
   din 20 noiembrie 2017
   de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (1), în special articolul 3 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 17 martie 2014, Consiliul a adoptat Decizia 2014/145/PESC.

               (2)

               În urma organizării de către Federația Rusă, la 10 septembrie 2017, a alegerilor pentru funcția de guvernator în orașul Sevastopol, anexat în mod ilegal, Consiliul consideră că o persoană ar trebui adăugată pe lista persoanelor, entităților și organismelor cărora li se aplică măsuri restrictive, astfel cum figurează în anexa la Decizia 2014/145/PESC.

               (3)

               Anexa la Decizia 2014/145/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Persoana care figurează pe lista din anexa la prezenta decizie se adaugă pe lista prevăzută în anexa la Decizia 2014/145/PESC.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 20 noiembrie 2017.

            Pentru Consiliu

            Președintele

         M. REPS

      (1)  JO L 78, 17.3.2014, p. 16.

      ANEXĂ

         Lista persoanelor menționate la articolul 1

                     Nume

                     Date de identificare

                     Motive

                     Data includerii pe listă

                     „161.

                     Dmitry Vladimirovich OVSYANNIKOV
                     (Дмитрий Владимирович Овсянников)

                     Data nașterii: 21.2.1977
                     Locul nașterii: Omsk, URSS

                     «Guvernator al Sevastopolului».
                     Ovsyannikov a fost ales «Guvernator al Sevastopolului» în urma alegerilor din 10 septembrie 2017 organizate de Federația Rusă în orașul Sevastopol, anexat în mod ilegal.
                     La 28 iulie 2016, președintele Putin l-a numit în calitatea de «Guvernator al Sevastopolului» interimar. În această calitate, a depus eforturi în direcția unei integrări sporite a peninsulei Crimeea, anexată în mod ilegal, în Federația Rusă și, ca atare, este responsabil de sprijinirea în mod activ sau de punerea în aplicare a unor acțiuni sau politici care subminează sau amenință integritatea teritorială, suveranitatea și independența Ucrainei.
                     În 2017, Ovsyannikov a făcut declarații publice de sprijinire a anexării ilegale a Crimeei și a Sevastopolului și cu ocazia aniversării «referendumului din Crimeea» ilegal. Acesta a comemorat veteranii așa-numitelor «unități de autoapărare» care au facilitat desfășurarea de forțe ruse în peninsula Crimeea în perioada premergătoare anexării ilegale a acesteia de către Federația Rusă și a solicitat ca Sevastopol să devină capitala de sud a Federației Ruse.

                     21.11.2017”


title: Decizia (UE) 2018/586 a Consiliului din 12 aprilie 2018 de numire a unui membru, propus de Republica Austria, în cadrul Comitetului Regiunilor

text:
               18.4.2018

               RO

               Jurnalul Oficial al Uniunii Europene

               L 98/20

         DECIZIA (UE) 2018/586 A CONSILIULUI
   din 12 aprilie 2018
   de numire a unui membru, propus de Republica Austria, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului austriac,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020. La 20 iunie 2017, prin Decizia (UE) 2017/1121 a Consiliului (4), domnul Christian BUCHMANN a fost din nou numit în calitatea de membru.

               (2)

               Un loc de membru în cadrul Comitetului Regiunilor a devenit vacant ca urmare a încheierii mandatului domnului Christian BUCHMANN,

         ADOPTĂ PREZENTA DECIZIE:
   Articolul 1
   Este numită în calitatea de membru în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               doamna Barbara EIBINGER-MIEDL, Landesrätin in der Steiermärkischen Landesregierung.

         Articolul 2
   Prezenta decizie intră în vigoare la data adoptării.

      Adoptată la Luxemburg, 12 aprilie 2018.

            Pentru Consiliu

            Președintele

         T. DONCHEV

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).

      (4)  Decizia (UE) 2017/1121 a Consiliului din 20 iunie 2017 de numire a unui membru, propus de Republica Austria, în cadrul Comitetului Regiunilor (JO L 162, 23.6.2017, p. 54).


title: Decizia (PESC) 2018/653 a Consiliului din 26 aprilie 2018 privind constituirea unei capacități de depozitare pentru misiunile civile de gestionare a crizelor

text:
               27.4.2018

               RO

               Jurnalul Oficial al Uniunii Europene

               L 108/22

         DECIZIA (PESC) 2018/653 A CONSILIULUI
   din 26 aprilie 2018
   privind constituirea unei capacități de depozitare pentru misiunile civile de gestionare a crizelor
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               În scopul operațiilor civile de gestionare a crizelor ale Uniunii, este necesar să se asigure satisfacerea nevoilor și a cerințelor operaționale pentru o desfășurare rapidă.

               (2)

               La 13 noiembrie 2012, Consiliul a adoptat Decizia 2012/698/PESC (1) constituind un depozit pentru misiunile civile de gestionare a crizelor. În temeiul articolului 6 din respectiva decizie, Serviciul European de Acțiune Externă (SEAE) a efectuat evaluarea utilității, eficacității și eficienței din punctul de vedere al costurilor ale depozitului. Rezultatul respectivei evaluări a fost discutat cu grupurile de pregătire relevante ale Consiliului în prima jumătate a anului 2016.

               (3)

               La 3 mai 2016, Comitetul politic și de securitate a reafirmat că constituirea unei capacități de depozitare este o măsură utilă care ar sprijini desfășurarea rapidă a misiunilor din cadrul politicii de securitate și apărare comune (PSAC). Acesta a convenit că o nouă capacitate de depozitare ar trebui să fie gestionată de un organism de drept public sau de un organism de drept privat cu o misiune de serviciu public al statelor membre, astfel cum se prevede la articolul 58 alineatul (1) litera (c) din Regulamentul (UE, Euratom) nr. 966/2012 al Parlamentului European și al Consiliului (2) și a solicitat SEAE să desfășoare procedura de selecție. Mandatul pentru procedura de selecție a fost aprobat de grupurile de pregătire relevante ale Consiliului.

               (4)

               În urma raportului SEAE, Înaltul Reprezentant al Uniunii pentru afaceri externe și politica de securitate (Înaltul Reprezentant) a recomandat Consiliului să selecteze Agenția pentru urgențe în materie civilă din Suedia (Myndigheten för samhällsskydd och beredskap – MSB) drept operatorul capacității de depozitare pentru punerea în aplicare a capacității de depozitare.

               (5)

               Capacitatea de depozitare ar trebui să dobândească, să stocheze, să mențină și să refacă un stoc strategic de echipamente și active esențiale necesare pentru desfășurarea rapidă a misiunilor civile din cadrul PSAC. Aceasta ar trebui de asemenea să dobândească, să stocheze, să mențină și să pună la dispoziție articole noi și articole deja utilizate ale unor astfel de echipamente și active și să ofere servicii de sprijin pentru misiunile civile din cadrul PSAC. Ar trebui, de asemenea, să fie posibil ca aceasta să obțină, să stocheze și să pună la dispoziție orice alte articole de echipamente deja utilizate și active recuperate din astfel de misiuni.

               (6)

               De asemenea, ar trebui să fie posibil pentru capacitatea de depozitare să ofere, ca sarcină secundară, același sprijin pentru alte acțiuni operaționale ale Uniunii în conformitate cu articolul 28 din tratat, precum și pentru reprezentanții speciali ai Uniunii Europene (RSUE).

               (7)

               Capacitatea de depozitare ar trebui să fie pusă în aplicare pe o perioadă de trei ani, cu posibilitatea de prelungire cu o perioadă suplimentară de un an,

         ADOPTĂ PREZENTA DECIZIE:
   Articolul 1
   Obiective
   (1)   În scopul asigurării desfășurării rapide a echipamentelor și a activelor esențiale și a furnizării de servicii de sprijin adecvate pentru misiunile sale civile de gestionare a crizelor, precum și pentru asigurarea unui acces rapid și continuu al acestor misiuni la echipamentul și activele respective, Uniunea își consolidează capacitățile prin constituirea unei capacități de depozitare.
   (2)   Capacitatea de depozitare poate de asemenea oferi, după caz, același sprijin în ceea ce privește echipamentele, activele și serviciile, pentru alte acțiuni operaționale ale Uniunii în conformitate cu articolul 28 din tratat, precum și pentru RSUE.
   Articolul 2
   Constituirea unei capacități de depozitare
   (1)   În vederea obiectivelor stabilite la articolul 1, se constituie o capacitate de depozitare. Aceasta îndeplinește următoarele funcții:

               (a)

               dobândește, stochează, menține și reface un stoc strategic de echipamente și active esențiale, astfel cum sunt identificate în anexă;

               (b)

               dobândește, stochează, menține și pune la dispoziție articole de echipamente și active esențiale noi și deja utilizate, și furnizează servicii de sprijin, astfel cum sunt identificate în anexă, pentru misiunile civile din cadrul PSAC, inclusiv articole recuperate din alte astfel de misiuni.

         (2)   Capacitatea de depozitare poate, de asemenea, dobândi, stoca, menține și pune la dispoziție, pentru misiunile civile din cadrul PSAC, articole relevante de echipamente și active care au o natură și o utilizare similare cu cele ale articolelor identificate în anexă.
   (3)   Capacitatea de depozitare poate, de asemenea, dobândi, stoca și pune la dispoziție, pentru misiunile civile din cadrul PSAC, articole de echipamente și active deja utilizate, recuperate din alte astfel de misiuni, care au o natură și o utilizare diferite de cele ale articolelor identificate în anexă.
   (4)   Capacitatea de depozitare poate, de asemenea, să îndeplinească, după caz, funcțiile menționate la alineatul (1) litera (b) și la alineatele (2) și (3) cu privire la alte acțiuni operaționale ale Uniunii și la RSUE.
   Articolul 3
   Punerea în aplicare
   (1)   Înaltul Reprezentant răspunde de punerea în aplicare a prezentei decizii.
   (2)   Punerea în aplicare la nivel tehnic a prezentei decizii este încredințată Agenției pentru urgențe în materie civilă din Suedia, care acționează în calitate de operator al capacității de depozitare. Agenția pentru urgențe în materie civilă din Suedia își îndeplinește sarcinile sub responsabilitatea Înaltului Reprezentant, fără a aduce atingere responsabilităților financiare ale Comisiei, astfel cum se prevede la articolul 4 alineatul (3).
   (3)   Măsuri detaliate pentru punerea în aplicare a prezentei decizii sunt convenite între Agenția pentru urgențe în materie civilă din Suedia și comandantul operației civile în consultare cu serviciile competente ale Comisiei. Respectivele măsuri asigură, în special, că comandantul operației civile are acces la depozit în vederea supravegherii tehnice și operaționale, cu scopul de a asigura capacitatea de desfășurare și buna funcționare a misiunilor civile de gestionare a crizelor. De asemenea, acesta evaluează, din punct de vedere tehnic, gradul în care activele utilizate pot fi stocate și utilizate ulterior și raportează cu privire la necesitatea reînnoirii și completării stocurilor.
   (4)   Capacitatea de depozitare pune la dispoziție echipamentele și activele menționate la articolul 2 alineatul (1) litera (b) și la articolul 2 alineatul (2), la cererea unei misiuni civile din cadrul PSAC, pe baza nevoilor specifice ale misiunii și în conformitate cu mandatul misiunii. Aceeași condiție se aplică mutatis mutandis cu privire la alte acțiuni operaționale ale Uniunii și ale RSUE.
   Articolul 4
   Dispoziții financiare
   (1)   Valoarea de referință financiară pentru punerea în aplicare a prezentei decizii pentru o perioadă de 36 de luni începând de la data încheierii acordului menționat la alineatul (3) este de 52 240 608,49 EUR.
   (2)   Cheltuielile finanțate din valoarea de referință financiară menționată la alineatul (1) sunt gestionate în conformitate cu procedurile și normele aplicabile bugetului general al Uniunii.
   (3)   Comisia supraveghează gestionarea corectă a cheltuielilor menționate la alineatul (2). În acest scop, aceasta încheie un acord cu Agenția pentru urgențe în materie civilă din Suedia în calitatea de operator al capacității de depozitare.
   (4)   Acordul menționat la alineatul (3) prevede, printre altele, că:

               (a)

               echipamentele și activele menționate la articolul 2 alineatul (1) literele (a) și (b) și la articolul 2 alineatul (2) pot fi achiziționate de Agenția pentru urgențe în materie civilă din Suedia în nume propriu și în conformitate cu propriile norme în materie de achiziții publice;

               (b)

               Agenția pentru urgențe în materie civilă din Suedia urmează să pună la dispoziție, fără costuri, echipamente și active pentru misiunile civile din cadrul PSAC și să le ia înapoi, după caz;

               (c)

               înainte de expirarea acordului, Agenția pentru urgențe în materie civilă din Suedia urmează să doneze toate echipamentele și activele pe care le depozitează Comisiei sau oricărei alte entități desemnate de Comisie.

         (5)   Comisia depune eforturi în vederea încheierii acordului menționat la alineatul (3) în cel mai scurt timp posibil după intrarea în vigoare a prezentei decizii. Comisia informează Consiliul cu privire la orice tip de dificultăți în cadrul respectivului proces și cu privire la data încheierii acordului.
   Articolul 5
   Raportare
   (1)   Înaltul Reprezentant raportează Consiliului, la fiecare șase luni, cu privire la punerea în aplicare a prezentei decizii.
   (2)   Comisia pune la dispoziția Consiliului, la fiecare șase luni, informații cu privire la aspectele financiare ale funcționării capacității de depozitare.
   Articolul 6
   Reexaminare
   La 18 luni de la data încheierii acordului menționat la articolul 4 alineatul (3), Consiliul revizuiește valoarea de referință financiară menționată la articolul 4 alineatul (1) în ceea ce privește valoarea necesară pentru a răspunde solicitărilor din partea misiunilor civile din cadrul PSAC, pentru articole de echipamente și active suplimentare față de cantitatea de articole aflate în stocul strategic, în vederea garantării faptului că valoarea de referință financiară ține seama în mod corespunzător de nevoile în schimbare ale acestor misiuni. De asemenea, revizuirea va ține seama de nevoile în schimbare ale altor acțiuni operaționale ale Uniunii și ale RSUE.
   Articolul 7
   Intrarea în vigoare și expirarea
   Prezenta decizie intră în vigoare la data adoptării. Decizia expiră la 36 de luni de la data încheierii acordului menționat la articolul 4 alineatul (3), cu excepția cazului în care Consiliul hotărăște să o prelungească pentru o perioadă suplimentară de 12 luni.
   Articolul 8
   Abrogare
   Decizia 2012/698/PESC se abrogă.

      Adoptată la Bruxelles, 26 aprilie 2018.

            Pentru Consiliu

            Președintele

         E. ZAHARIEVA

      (1)  Decizia 2012/698/PESC a Consiliului din 13 noiembrie 2012 privind constituirea unui depozit pentru misiunile civile de gestionare a crizelor (JO L 314, 14.11.2012, p. 25).

      (2)  Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (JO L 298, 26.10.2012, p. 1).

      ANEXĂ
      ECHIPAMENTELE ȘI ACTIVELE ESENȚIALE CARE VOR FI OFERITE DE OPERATORUL CAPACITĂȚII DE DEPOZITARE
      Stocul strategic cuprinde echipamentele și activele esențiale necesare pentru desfășurarea unei misiuni civile în cadrul PSAC de până la 200 de persoane în orice zonă de operare în termen de 30 de zile.
      Echipamentele și activele esențiale sunt următoarele:

                  —

                  Vehicule

                              —

                              Vehicul sportiv utilitar (SUV)

                              —

                              SUV compact

                              —

                              Microbuz

                              —

                              Vehicul greu 4x4

                              —

                              Berlină/Break

                  —

                  Echipamente IT

                              —

                              Servere

                              —

                              Paravane de protecție „firewall”

                              —

                              Calculatoare de birou

                              —

                              Laptopuri

                              —

                              Ecrane

                              —

                              Imprimante, tonere și cartușe

                              —

                              Sursă de alimentare neîntreruptibilă (UPS)

                              —

                              Puncte de acces Wi-Fi

                              —

                              Accesorii pentru calculatoare, servere și rețele

                  —

                  Echipamente de comunicație

                              —

                              Telefoane prin satelit

                              —

                              Aparate radio de frecvență foarte înaltă (VHF)

                              —

                              Dispozitive pentru sisteme de poziționare globală (GPS)

                              —

                              Telefoane mobile

                              —

                              Sisteme de teleconferință și videoconferință (VTC)

                  —

                  Echipamente individuale de protecție

                              —

                              Veste antiglonț

                              —

                              Căști

                              —

                              Accesorii

                  —

                  Echipamente medicale

                              —

                              Truse de prim ajutor (geantă cu articole esențiale pentru a da primul ajutor în cazul traumelor provocate de răni)

                              —

                              Defibrilatoare automate externe (AED)

                  —

                  Elemente de vizibilitate

                              —

                              Steaguri

                              —

                              Echipamente personale de vizibilitate (berete, brățări, veste reflectorizante etc.)

                              —

                              Autocolante pentru vehicule

                  —

                  Diverse

                              —

                              Dispozitiv de imprimare pentru cărți de identitate (imprimantă pentru cărți de identitate personale)

                              —

                              Echipamente pentru coduri de bară (cititor de coduri de bară și imprimantă pentru etichete cu coduri de bară)

            SERVICII DE SPRIJIN CARE VOR FI OFERITE DE OPERATORUL CAPACITĂȚII DE DEPOZITARE

                  —

                  Achiziții publice
                  Operatorul capacității de depozitare va achiziționa stocul strategic în nume propriu, folosind propriile norme în materie de achiziții publice.

                  —

                  Depozitarea, codificarea și etichetarea cu coduri de bare a stocului strategic

                  —

                  Expedierea mărfurilor
                  Operatorul capacității de depozitare va pregăti echipamentele stocate pentru expediere.
                  Operatorul capacității de depozitare va fi responsabil de asigurarea/contractarea expedierii echipamentelor după cum urmează:

                              —

                              de la depozitul central către misiunea din cadrul PSAC

                              —

                              de la misiunea din cadrul PSAC către depozitul central

                              —

                              între misiunile din cadrul PSAC

                              —

                              de la și către furnizori

                  —

                  Sistemul de gestiune integrată a resurselor (ERP)
                  Operatorul capacității de depozitare va furniza un sistem ERP, împreună cu sisteme de rezervă corespunzătoare pentru a asigura continuitatea activităților/proceselor conexe și ca asigura întreținerea sistemului ERP. Operatorul capacității de depozitare asigură servicii legate de configurarea, personalizarea și actualizarea sistemului ERP. Operatorul capacității de depozitare va gestiona, de asemenea, toate licențele necesare pentru utilizarea sistemului ERP.

                  —

                  Întreținerea tehnică și repararea echipamentelor noi și deja utilizate
                  Operatorul capacității de depozitare va oferi întreținere tehnică și va efectua teste operaționale atât pentru echipamentele noi, cât și pentru cele deja utilizate stocate în depozit. Operatorul capacității de depozitare se va asigura, de asemenea, că echipamentele deja utilizate sunt reparate, în cazul în care este mandatat de autoritatea contractantă.

                  —

                  Renovarea vehiculelor blindate
                  Operatorul capacității de depozitare ar trebui să ofere întreținere, renovare și (re)certificare pentru vehiculele blindate, în cazul în care este însărcinat de autoritatea contractantă.

                  —

                  Servicii de eliminare
                  Operatorul capacității de depozitare va oferi servicii legate de eliminarea materialelor periculoase (hazmat), cum ar fi bateriile, lubrifianții pentru vehicule, muniția, vehiculele blindate și echipamentele radio, care, din diferite motive (siguranță, mediu etc.), nu pot fi furnizate la nivel local de către misiune. Operatorul capacității de depozitare va elimina, de asemenea, echipamentele din stocul strategic a căror reparare ar fi putut deveni nerentabilă.

                  —

                  Consumabile farmaceutice și medicale
                  Operatorul capacității de depozitare va asigura aprovizionarea cu consumabile farmaceutice și medicale de la furnizor direct către personalul medical autorizat al misiunii din cadrul PSAC.


title: Decizia (UE) 2018/757 a Consiliului din 14 mai 2018 de denunțare a Acordului de parteneriat în sectorul pescuitului dintre Comunitatea Europeană și Uniunea Comorelor

text:
               24.5.2018

               RO

               Jurnalul Oficial al Uniunii Europene

               L 128/13

         DECIZIA (UE) 2018/757 A CONSILIULUI
   din 14 mai 2018
   de denunțare a Acordului de parteneriat în sectorul pescuitului dintre Comunitatea Europeană și Uniunea Comorelor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43, coroborat cu articolul 218 alineatul (6) al doilea paragraf litera (a),
   având în vedere propunerea Comisiei Europene,
   având în vedere aprobarea Parlamentului European (1),
   întrucât:

               (1)

               Regulamentul (CE) nr. 1563/2006 al Consiliului (2) se referă la încheierea Acordului de parteneriat în sectorul pescuitului dintre Comunitatea Europeană și Uniunea Comorelor (denumit în continuare „APP UE-Comore”).

               (2)

               Unul dintre obiectivele APP UE-Comore este să se asigure că măsurile de conservare și gestionare a stocurilor de pește sunt eficace și că activitățile de pescuit ilegal, nedeclarat și nereglementat („INN”) sunt împiedicate.

               (3)

               În conformitate cu articolul 11 din APP UE-Comore, acordul se aplică timp de șapte ani începând de la data intrării sale în vigoare și poate fi reînnoit pe perioade suplimentare de șapte ani, cu excepția cazului în care oricare dintre părți transmite o notificare de denunțare.

               (4)

               În conformitate cu articolul 12 din APP UE-Comore, acordul poate fi denunțat de către oricare dintre părți în cazul unor circumstanțe grave, cum ar fi nerespectarea angajamentelor asumate cu privire la combaterea pescuitului INN. Partea în cauză trebuie să notifice celeilalte părți intenția sa de a denunța acordul cu cel puțin șase luni înainte de data expirării perioadei inițiale de șapte ani sau a fiecărei perioade suplimentare. Expedierea unei astfel de notificări determină începerea unor consultări între părți.

               (5)

               În temeiul articolului 31 din Regulamentul (CE) nr. 1005/2008 al Consiliului (3) (denumit în continuare „Regulamentul INN”), Comisia identifică țările terțe pe care le consideră țări necooperante în ceea ce privește combaterea activităților de pescuit INN. O țară terță poate fi identificată ca țară terță necooperantă în cazul în care nu se achită de sarcinile care îi revin în temeiul dreptului internațional în calitatea sa de stat de pavilion, portuar, de coastă sau de piață, de a lua măsuri de prevenire, descurajare și eliminare a activităților de pescuit INN.

               (6)

               În conformitate cu o decizie adoptată de Comisie la 1 octombrie 2015 (4), Uniunii Comorelor i-a fost notificată posibilitatea de a fi identificate de Comisie drept țară terță necooperantă în ceea ce privește combaterea pescuitului INN din motive legate de politica adoptată de autoritățile comoriene privind pavilionul de complezență, dovezile privind unele activități ilegale de pescuit ale flotei comoriene, capacitățile slabe sau inexistente de monitorizare și control ale autorităților comoriene și cadrul juridic perimat al Comorelor pentru sectorul pescuitului.

               (7)

               Prin această decizie, Comisia a lansat un proces de dialog cu Uniunea Comorelor care s-a derulat în conformitate cu cerințele procedurale prevăzute la articolul 32 din Regulamentul INN. Uniunea Comorelor nu a luat, într-un termen rezonabil, măsurile necesare pentru a remedia situația.

               (8)

               Având în vedere incapacitatea repetată a Uniunii Comorelor de a se achita de sarcinile care îi revin în temeiul dreptului internațional în calitate de stat de pavilion, stat portuar, stat de coastă sau stat de piață și de a lua măsuri de prevenire, descurajare și eliminare a pescuitului INN, Uniunea Comorelor a fost identificată, în conformitate cu articolul 31 din Regulamentul INN, ca fiind țară terță necooperantă în ceea ce privește combaterea pescuitului INN prin Decizia de punere în aplicare (UE) 2017/889 a Comisiei (5). Uniunea Comorelor nu a luat însă măsurile de remediere necesare nici în urma acestei identificări.

               (9)

               În conformitate cu articolul 33 din Regulamentul INN, prin Decizia de punere în aplicare (UE) 2017/1332 a Consiliului (6), această țară a fost adăugată pe lista țărilor terțe necooperante instituită prin Decizia de punere în aplicare 2014/170/UE (7).

               (10)

               În conformitate cu articolul 38 alineatul (8) din Regulamentul INN, Comisia propune denunțarea oricărui acord bilateral existent în domeniul pescuitului sau a oricărui acord de parteneriat în domeniul pescuitului cu o țară terță necooperantă, în cazul în care respectivul acord prevede încetarea sa în cazul nerespectării angajamentelor asumate de țara respectivă în ceea ce privește combaterea pescuitului INN.

               (11)

               Prin urmare, este oportun ca APP UE-Comore să fie denunțat.

               (12)

               Comisia, în numele Uniunii Europene, ar trebui să notifice Uniunii Comorelor această denunțare.

               (13)

               Denunțarea ar trebui să producă efecte la șase luni de la respectiva notificare.

               (14)

               Cu toate acestea, dacă Uniunea Comorelor este retrasă de Consiliu de pe lista țărilor terțe necooperante în temeiul articolului 33 din Regulamentul INN înainte ca denunțarea să producă efecte, denunțarea ar trebui retrasă și Comisia ar trebui să notifice imediat această retragere Uniunii Comorelor,

         ADOPTĂ PREZENTA DECIZIE:
   Articolul 1
   Se denunță Acordul de parteneriat în sectorul pescuitului dintre Comunitatea Europeană și Uniunea Comorelor (denumit în continuare „APP UE-Comore”), care a intrat în vigoare la 6 martie 2008.
   Articolul 2
   (1)   La intrarea în vigoare a prezentei decizii, Comisia, în numele Uniunii Europene, notifică Uniunii Comorelor denunțarea APP UE-Comore.
   (2)   Denunțarea produce efecte la șase luni de la respectiva notificare.
   (3)   Dacă Uniunea Comorelor este retrasă de Consiliu de pe lista țărilor terțe necooperante în temeiul articolului 33 din Regulamentul INN înainte ca denunțarea să producă efecte, denunțarea trebuie retrasă și Comisia trebuie să notifice imediat această retragere Uniunii Comorelor.
   Articolul 3
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 14 mai 2018.

            Pentru Consiliu

            Președintele

         E. ZAHARIEVA

      (1)  Aprobarea din 15 martie 2018 (nepublicată încă în Jurnalul Oficial).

      (2)  Regulamentul (CE) nr. 1563/2006 al Consiliului din 5 octombrie 2006 privind încheierea Acordului de parteneriat în sectorul pescuitului dintre Comunitatea Europeană și Uniunea Comorelor (JO L 290, 20.10.2006, p. 6).

      (3)  Regulamentul (CE) nr. 1005/2008 al Consiliului din 29 septembrie 2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat, de modificare a Regulamentelor (CEE) nr. 2847/93, (CE) nr. 1936/2001 și (CE) nr. 601/2004 și de abrogare a Regulamentelor (CE) nr. 1093/94 și (CE) nr. 1447/1999 (JO L 286, 29.10.2008, p. 1).

      (4)  Decizia Comisiei din 1 octombrie 2015 de notificare a unei țări terțe cu privire la posibilitatea de a fi identificată ca țară terță necooperantă în ceea ce privește combaterea pescuitului ilegal, nedeclarat și nereglementat (JO C 324, 2.10.2015, p. 6).

      (5)  Decizia de punere în aplicare (UE) 2017/889 a Comisiei din 23 mai 2017 de identificare a Uniunii Comorelor ca țară terță necooperantă în ceea ce privește combaterea pescuitului ilegal, nedeclarat și nereglementat (JO L 135, 24.5.2017, p. 35).

      (6)  Decizia de punere în aplicare (UE) 2017/1332 a Consiliului din 11 iulie 2017 de modificare a Deciziei de punere în aplicare 2014/170/UE de stabilire a unei liste a țărilor terțe necooperante în ceea ce privește combaterea activităților de pescuit ilegal, nedeclarat și nereglementat, în ceea ce privește Uniunea Comorelor (JO L 185, 18.7.2017, p. 37).

      (7)  Decizia de punere în aplicare 2014/170/UE a Consiliului din 24 martie 2014 de stabilire a unei liste a țărilor terțe necooperante în ceea ce privește combaterea activităților de pescuit INN în temeiul Regulamentului (CE) nr. 1005/2008 de instituire a unui sistem comunitar pentru prevenirea, descurajarea și eliminarea pescuitului ilegal, nedeclarat și nereglementat (JO L 91, 27.3.2014, p. 43).


title: Decizia (UE) 2018/768 a Consiliului din 22 mai 2018 de stabilire a poziției care urmează să fie adoptată, în numele Uniunii Europene, în cadrul celei de a 55-a sesiuni a Comitetului de experți în domeniul transportului mărfurilor periculoase instituit de Organizația Interguvernamentală pentru Transporturile Internaționale Feroviare (OTIF), cu privire la anumite modificări la apendicele C la Convenția privind transporturile internaționale feroviare

text:
               25.5.2018

               RO

               Jurnalul Oficial al Uniunii Europene

               L 129/77

         DECIZIA (UE) 2018/768 A CONSILIULUI
   din 22 mai 2018
   de stabilire a poziției care urmează să fie adoptată, în numele Uniunii Europene, în cadrul celei de a 55-a sesiuni a Comitetului de experți în domeniul transportului mărfurilor periculoase instituit de Organizația Interguvernamentală pentru Transporturile Internaționale Feroviare (OTIF), cu privire la anumite modificări la apendicele C la Convenția privind transporturile internaționale feroviare
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 91 coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Uniunea a aderat la Convenția privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999 (denumită în continuare „Convenția COTIF”), în conformitate cu Decizia 2013/103/UE a Consiliului (1).

               (2)

               Toate statele membre, cu excepția Ciprului și a Maltei, sunt părți contractante și aplică Convenția COTIF.

               (3)

               În temeiul articolului 13 alineatul (1) litera (d) și al articolului 33 alineatul (5) din Convenția COTIF, Comitetul de experți în domeniul transportului mărfurilor periculoase (denumit în continuare „comitetul de experți RID”) instituit de Organizația Interguvernamentală pentru Transporturile Internaționale Feroviare (denumită în continuare „OTIF”) poate modifica anexa la apendicele C la Convenția COTIF, și anume Regulamentul privind transportul internațional feroviar al mărfurilor periculoase (denumit în continuare „RID”).

               (4)

               Directiva 2008/68/CE a Parlamentului European și a Consiliului (2) stabilește cerințe privind transportul rutier, feroviar sau pe căi navigabile interioare de mărfuri periculoase în interiorul statelor membre sau între acestea, făcând trimitere la RID.

               (5)

               Pentru a adapta anexa la RID la progresul tehnic și științific, este esențială adoptarea de către comitetul de experți RID a unor modificări privind standardele tehnice sau specificațiile tehnice uniforme. respectivele modificări urmăresc să asigure transportul mărfurilor periculoase în condiții de siguranță și în mod eficient, ținând totodată seama de progresele științifice și tehnice din acest sector și de dezvoltarea unor noi substanțe și articole care ar putea prezenta un pericol în timpul transportului.

               (6)

               Comitetul pentru transportul mărfurilor periculoase, instituit prin Directiva 2008/68/CE, a purtat discuții preliminare cu privire la modificările propuse.

               (7)

               Cu ocazia cele de a 55-a sesiuni ale sale, care va avea loc la 30 mai 2018, comitetul de experți RID urmează să adopte o decizie cu privire la modificările aduse RID.

               (8)

               Este necesar să se stabilească poziția care urmează să fie adoptată în numele Uniunii în cadrul comitetului de experți RID, deoarece decizia adoptată de comitetul respectiv va avea caracter obligatoriu pentru Uniune.

               (9)

               Poziția Uniunii în cadrul celei de a 55-a sesiuni a comitetului de experți RID ar trebui să aibă la bază documentul atașat la prezenta decizie,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii cu ocazia celei de a 55-a sesiuni a comitetului de experți RID în cadrul Convenției privind transporturile internaționale feroviare din 9 mai 1980, astfel cum a fost modificată prin Protocolul de la Vilnius din 3 iunie 1999, este prevăzută în documentul atașat la prezenta decizie.
   Modificări minore ale documentului atașat la prezenta decizie pot fi acceptate de reprezentanții Uniunii în cadrul comitetului de experți RID fără o altă decizie a Consiliului.
   Articolul 2
   Deciziile comitetului de experți RID, după adoptare, se publică în Jurnalul Oficial al Uniunii Europene, indicându-se data intrării lor în vigoare.
   Articolul 3
   Prezenta decizie intră în vigoare la data adoptării.

      Adoptată la Bruxelles, 22 mai 2018.

            Pentru Consiliu

            Președintele

         K. VALCHEV

      (1)  Decizia 2013/103/UE a Consiliului din 16 iunie 2011 privind semnarea și încheierea Acordului între Uniunea Europeană și Organizația Interguvernamentală pentru Transporturile Internaționale Feroviare privind aderarea Uniunii Europene la Convenția privind transporturile internaționale feroviare (COTIF) din 9 mai 1980, astfel cum a fost modificată prin Protocolul de la Vilnius din 3 iunie 1999 (JO L 51, 23.2.2013, p. 1).

      (2)  Directiva 2008/68/CE a Parlamentului European și a Consiliului din 24 septembrie 2008 privind transportul interior de mărfuri periculoase (JO L 260, 30.9.2008, p. 13).

      ANEXĂ

                  Propunere

                  Document de referință

                  Aspect tratat

                  Observații

                  Poziția Uniunii

                  1

                  OTIF/RID/CE/GTP/2017/1

                  Numărul de identificare a pericolelor pentru numerele ONU 3166 și 3171

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările.

                  2

                  OTIF/RID/CE/GTP/2017/3

                  Transportul mărfurilor periculoase ca bagaje de mână sau ca bagaje înregistrate

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificarea.

                  3

                  OTIF/RID/CE/GTP/2017/5

                  Cea de a 102-a sesiune a WP.15 (Geneva, 8-12 mai 2017)

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.

                  4

                  OTIF/RID/CE/GTP/2017/7/Rev.1

                  Proiect de listă a corecțiilor 2 la ediția din 2017 a RID

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.

                  5

                  OTIF/RID/CE/GTP/2017/8

                  Grup de lucru informal privind listele de verificare pentru umplerea și golirea vagoanelor-cisternă de gaz lichefiat (Florența, 11-13 iulie 2017)

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.

                  6

                  OTIF/RID/CE/GTP/2017/15

                  Texte consolidate adoptate în cadrul reuniunii comune din 2016 și din 2017 și de către grupul de lucru permanent al Comitetului de experți RID în noiembrie 2016

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.

                  7

                  Idem

                  Modificări care vor face obiectul unei examinări mai aprofundate de către grupul de lucru permanent

                  —

                  —

                  8

                  Idem

                  Aspecte care necesită o poziție comună în decursul reuniunii comune CEE-ONU – OTIF

                  Trebuie să se faciliteze transportul multimodal eficient

                  Se acceptă modificarea recomandată în cadrul reuniunii comune.

                  9

                  OTIF/RID/CE/GTP/2017/INF.8

                  Liniuțe duplicate la punctul 4.3.3.5.

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.

                  10

                  OTIF/RID/CE/GTP/2017/INF.10

                  Dispoziții tranzitorii

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.

                  11

                  OTIF/RID/CE/GTP/2017/INF.12

                  Propunere de modificare a punctului 2.1.3.5.5 din documentul OTIF/RID/CE/GTP/2017/15

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.

                  12

                  OTIF/RID/CE/GTP/2017/INF.16

                  Cea de a 103-a sesiune a WP.15 (Geneva, 6-10 noiembrie 2017)

                  Consens tehnic în cadrul grupului de lucru permanent al OTIF pentru adoptarea textului modificat

                  Se acceptă modificările, astfel cum au fost revizuite de grupul de lucru permanent.


title: Decizia (UE, Euratom) 2018/767 a Consiliului din 22 mai 2018 de stabilire a perioadei pentru cea de a noua alegere a reprezentanților în Parlamentul European prin vot universal direct

text:
               25.5.2018

               RO

               Jurnalul Oficial al Uniunii Europene

               L 129/76

         DECIZIA (UE, Euratom) 2018/767 A CONSILIULUI
   din 22 mai 2018
   de stabilire a perioadei pentru cea de a noua alegere a reprezentanților în Parlamentul European prin vot universal direct
   CONSILIUL UNIUNII EUROPENE,
   având în vedere Actul din 20 septembrie 1976 privind alegerea membrilor Parlamentului European prin vot universal direct (1), în special articolul 11 alineatul (2) al doilea paragraf,
   având în vedere avizul Parlamentului European (2),
   întrucât:

               (1)

               Prin Decizia 78/639/Euratom, CECO, CEE (3), Consiliul a stabilit perioada pentru prima alegere a reprezentanților în Parlamentul European prin vot universal direct între 7 și 10 iunie 1979.

               (2)

               Se dovedește imposibilă organizarea celei de a noua alegeri în perioada corespunzătoare din 2019.

               (3)

               Prin urmare, ar trebui stabilită o altă perioadă electorală,

         ADOPTĂ PREZENTA DECIZIE:
   Articolul 1
   Perioada menționată la articolul 10 alineatul (1) din Actul din 20 septembrie 1976 privind alegerea membrilor Parlamentului European prin vot universal direct se stabilește între 23 și 26 mai 2019 pentru cea de a noua alegere.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 22 mai 2018.

            Pentru Consiliu

            Președintele

         K. VALCHEV

      (1)  JO L 278, 8.10.1976, p. 5.

      (2)  Avizul din 18 aprilie 2018 (nepublicat încă în Jurnalul Oficial).

      (3)  Decizia 78/639/Euratom, CECO, CEE a Consiliului din 25 iulie 1978 de stabilire a perioadei pentru prima alegere a reprezentanților în Parlamentul European prin vot universal direct (JO L 205, 29.7.1978, p. 75).


title: Decizia Comisiei din 18 iunie 2018 de înlocuire a unui membru al Grupului părților interesate al platformei REFIT

text:
               21.6.2018

               RO

               Jurnalul Oficial al Uniunii Europene

               C 217/2

         DECIZIA COMISIEI
   din 18 iunie 2018
   de înlocuire a unui membru al Grupului părților interesate al platformei REFIT
   (2018/C 217/02)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia C(2015) 3261 final a Comisiei din 19 mai 2015 de instituire a platformei REFIT, în special articolul 4,
   întrucât:

               (1)

               Articolul 4 din Decizia C(2015) 3261 final a Comisiei de instituire a platformei REFIT (denumită în continuare „platforma”) prevede că aceasta va cuprinde un „Grup al reprezentanților guvernelor” și un „Grup al părților interesate”. Acesta din urmă va fi compus din maximum 20 de experți, dintre care doi reprezintă Comitetul Economic și Social European și Comitetul Regiunilor, iar restul reprezintă mediul de afaceri, inclusiv IMM-urile, partenerii sociali și organizațiile societății civile care au o experiență directă în aplicarea legislației Uniunii. Experții din Grupul părților interesate sunt numiți în nume propriu sau pentru a reprezenta un interes comun al mai multor părți interesate.

               (2)

               În conformitate cu articolul 4 alineatul (4) din decizie, Comisia numește, la propunerea prim-vicepreședintelui Comisiei, membrii Grupului părților interesate, pe care îi selectează din rândul persoanelor cu experiență directă în aplicarea legislației Uniunii care au răspuns la cererea de candidaturi. Numirile asigură, în măsura în care este posibil, o reprezentare echilibrată a diferitelor sectoare, interese și regiuni ale Uniunii, precum și un echilibru între numărul de bărbați și cel de femei. Articolul 4 alineatul (5) din decizie prevede că membrii vor fi numiți pentru o perioadă care se încheie la 31 octombrie 2019. În temeiul articolului 4 alineatul (6) din decizie, membrii care demisionează pot fi înlocuiți pentru restul mandatului lor.

               (3)

               Decizia C(2015) 9063 final a Comisiei din 16 decembrie 2015 de numire a membrilor Grupului părților interesate al platformei REFIT (1) prevede că, dacă pe parcursul mandatului platformei un membru al Grupului părților interesate încetează să mai dețină această calitate, prim-vicepreședintele poate numi un înlocuitor din rândul persoanelor de pe lista inițială a candidaților care au răspuns la cererea de exprimare a interesului de a deveni membru al Grupului părților interesate.

               (4)

               Doamna Nina Renshaw a demisionat, la data de 27 octombrie 2017, din funcția de membru al Grupului părților interesate.

               (5)

               Domnul Michael Hüther se află pe lista inițială a candidaților care au răspuns la cererea de exprimare a interesului de a deveni membru al Grupului părților interesate,

         DECIDE:
   Articol unic
   Domnul Michael Hüther este numit membru al Grupului părților interesate al platformei REFIT până la 31 octombrie 2019, în locul doamnei Nina Renshaw.

      Adoptată la Bruxelles, 18 iunie 2018.

            Pentru Comisie

         Frans TIMMERMANS

            Prim-vicepreședinte

      (1)  https://ec.europa.eu/info/sites/info/files/commission-decision-appointment-of-members-stakeholder-group-refit-platform_dec2015_en.pdf

      ANEXĂ

                  Nume

                  Naționalitate

                  Reprezintă un interes comun al părților interesate dintr-un anumit domeniu de politică

                  Angajatorul actual

                  Domnul Michael Hüther

                  Germană

                  NU

                  Institutul de Cercetare Economică din Köln/Institut der deutschen Wirtschaft Köln e.V., Köln


               25.7.2018

               RO

               Jurnalul Oficial al Uniunii Europene

               C 263/163

      P8_TA(2017)0056
      Cerere de ridicare a imunității lui Marine Le Pen
      Decizia Parlamentului European din 2 martie 2017 privind cererea de ridicare a imunității lui Marine Le Pen (2016/2295(IMM))
      (2018/C 263/22)

         Parlamentul European,

                  —

                  având în vedere cererea de ridicare a imunității lui Marine Le Pen, transmisă la 5 octombrie 2016 de către Jean-Jaques URVOAS, Păstrătorul sigiliilor (ministrul francez al Justiției), în cadrul unei proceduri de anchetă împotriva lui Marine Le Pen în fața Tribunalului din Nanterre, pentru difuzarea, pe contul Twitter al acesteia, a unor imagini islamiste cu caracter violent,

                  —

                  în urma audierii lui Jean-François Jalkh care o reprezenta pe Marine Le Pen, în conformitate cu articolul 9 alineatul (6) din Regulamentul de procedură,

                  —

                  având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,

                  —

                  având în vedere hotărârile Curții de Justiție a Uniunii Europene din 12 mai 1964, 10 iulie 1986, 15 și 21 octombrie 2008, 19 martie 2010, 6 septembrie 2011 și 17 ianuarie 2013 (1),

                  —

                  având în vedere articolul 26 din Constituția Republicii Franceze,

                  —

                  având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,

                  —

                  având în vedere raportul Comisiei pentru afaceri juridice (A8-0047/2017),

                  A.

                  întrucât autoritățile judiciare franceze au solicitat ridicarea imunității lui Marine Le Pen, deputată în Parlamentul European și președintă a Frontului Național (FN), în contextul unei acțiuni în justiție motivate de difuzarea prin intermediul contului Twitter al acesteia a unor imagini cu caracter violent care reprezintă execuția a trei ostatici de către gruparea teroristă Daesh și însoțite de comentariul „Iată ce este Daesh”, la data de 16 decembrie 2015, în urma unui interviu la postul de radio RMC în cadrul căruia ascensiunea FN era comparată cu acțiunea grupului terorist Daesh;

                  B.

                  întrucât practica Parlamentului European este ca imunitatea unui deputat în acest Parlament să poată fi ridicată atunci când opiniile exprimate și/sau imaginile în litigiu nu au o legătură directă sau clară cu exercitarea, de către deputatul urmărit, a atribuțiilor sale de deputat în Parlamentul European și nu constituie expresia unor opinii sau voturi exprimate în aceeași calitate în sensul articolului 8 din Protocolul nr. 7 privind privilegiile și imunitățile Uniunii Europene și al articolului 26 din Constituția Republicii Franceze;

                  C.

                  întrucât, de asemenea, articolul 9 din Protocolul nr. 7 privind imunitățile și privilegiile Uniunii Europene stipulează că membrii Parlamentului European beneficiază, pe teritoriul național, de imunitățile recunoscute membrilor Parlamentului propriei țări;

                  D.

                  întrucât difuzarea unor imagini violente care sunt susceptibile să aducă atingere demnității umane este o infracțiune prevăzută și sancționată în temeiul articolelor 227-24, 227-29 și 227-31 din Codul penal al Republicii Franceze;

                  E.

                  întrucât articolul 6-1 din Legea franceză nr. 2004-575 din 21 iunie 2004Pour la Confiance dans l’Économie numérique (Lege privind încrederea în economia digitală), care transpune Directiva 2000/31/CE a Parlamentului European și a Consiliului din 8 iunie 2000 privind anumite aspecte juridice ale serviciilor societății informaționale, în special ale comerțului electronic, pe piața internă („Directiva privind comerțul electronic”), face referire la activitățile prestatorilor de servicii ale societății informaționale, și nu la activități cu caracter individual;

                  F.

                  întrucât, în pofida faptului că imaginile publicate de către Marine Le Pen sunt accesibile tuturor prin intermediul motorului de căutare Google și au fost transmise online pe scară largă după difuzarea inițială, caracterul lor violent este susceptibil să aducă atingere demnității umane;

                  G.

                  întrucât ștergerea celor trei fotografii a fost solicitată de către familia ostaticului James Foley la 17 decembrie 2015, cu alte cuvinte, după intervenția autorităților judiciare și întrucât, în urma acestei cereri, Marine Le Pen a șters numai fotografia lui James Foley;

                  H.

                  întrucât ritmul desfășurării procedurii judiciare inițiate împotriva lui Marine Le Pen corespunde ritmului tipic de desfășurare a procedurilor referitoare la presă și la alte mijloace mass-media, nu există motive de a suspecta existența unui caz de fumus persecutionis, și anume o situație în care există indicii sau elemente de probă cu privire la o intenție de vătămare a activității politice a unui deputat;

                  I.

                  întrucât articolul 26 din Constituția Republicii Franceze prevede că niciun membru al Parlamentului nu poate fi pus sub urmărire penală, arestat, sau supus oricărei alte măsuri privative sau restrictive de libertate, fără autorizarea Parlamentului;

                  J.

                  întrucât nu este de competența Parlamentului European să se pronunțe cu privire la vinovăția sau nevinovăția deputatului și nici asupra oportunității sau inoportunității urmăririi penale a actelor care îi sunt imputate,

                  1.

                  hotărăște să ridice imunitatea lui Marine Le Pen;

                  2.

                  încredințează Președintelui sarcina de a transmite imediat prezenta decizie, precum și raportul comisiei competente autorităților competente ale Republicii Franceze și lui Marine Le Pen.

         (1)  Hotărârea Curții de Justiție din 12 mai 1964, Wagner/Fohrmann și Krier, 101/63, ECLI:EU:C:1964:28, hotărârea Curții de Justiție din 10 iulie 1986, Wybot/Faure și alții, 149/85, ECLI:EU:C:1986:310, hotărârea Tribunalului din 15 octombrie 2008, Mote/Parlamentul, T-345/05, ECLI:EU:T:2008:440, hotărârea Curții de Justiție din 21 octombrie 2008, Marra/De Gregorio și Clemente, pronunțată în cauzele conexe C-200/07 și C-201/07, ECLI:EU:C:2008:579, hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, hotărârea Curții de Justiție din 6 septembrie 2011, Patriciello, C-163/10, ECLI: EU:C:2011:543, hotărârea Tribunalului din 17 ianuarie 2013, Gollnisch/Parlamentul, pronunțată în cauzele conexe T-346/11 și T-347/11, ECLI:EU:T:2013:23.


title: Decizia (UE) 2018/1089 a Consiliului din 22 iunie 2018 privind încheierea, în numele Uniunii, a Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată

text:
                  1.8.2018

                  RO

                  Jurnalul Oficial al Uniunii Europene

                  L 195/1

         DECIZIA (UE) 2018/1089 A CONSILIULUI
         din 22 iunie 2018
         privind încheierea, în numele Uniunii, a Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 113 coroborat cu articolul 218 alineatul (6) al doilea paragraf litera (b),
         având în vedere propunerea Comisiei Europene,
         având în vedere avizul Parlamentului European (1),
         întrucât:

                     (1)

                     În conformitate cu Decizia (UE) 2017/2381 a Consiliului (2), Acordul dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată (denumit în continuare „acordul”) a fost semnat la 6 februarie 2018.

                     (2)

                     Textul acordului, care a rezultat în urma negocierilor, reflectă în mod corespunzător directivele de negociere emise de Consiliu.

                     (3)

                     A fost consultată Autoritatea Europeană pentru Protecția Datelor, în conformitate cu articolul 28 alineatul (2) din Regulamentul (CE) nr. 45/2001 al Parlamentului European și al Consiliului (3).

                     (4)

                     Acordul ar trebui aprobat,

               ADOPTĂ PREZENTA DECIZIE:

            Articolul 1
            Acordul dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată se aprobă în numele Uniunii.
            Textul acordului este atașat la prezenta decizie.

            Articolul 2
            Președintele Consiliului transmite, în numele Uniunii, notificarea prevăzută la articolul 44 alineatul (2) din acord.

            Articolul 3
            Comisia, asistată de reprezentanți ai statelor membre, reprezintă Uniunea în cadrul comitetului mixt instituit în temeiul articolului 41 din acord.

            Articolul 4
            Prezenta decizie intră în vigoare în a treia zi de la data publicării în Jurnalul Oficial al Uniunii Europene.

            Adoptată la Luxemburg, 22 iunie 2018.

                  Pentru Consiliu

                  Președintele

               V. GORANOV

            (1)  Avizul din 29 mai 2018 (nepublicat încă în Jurnalul Oficial).

            (2)  Decizia (UE) 2017/2381 a Consiliului din 5 decembrie 2017 privind semnarea, în numele Uniunii, a Acordului dintre Uniunea Europeană și Regatul Norvegiei privind cooperarea administrativă, combaterea fraudelor și recuperarea creanțelor în domeniul taxei pe valoarea adăugată (JO L 340, 20.12.2017, p. 4).

            (3)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).


title: Decizia (UE) 2018/1107 a Consiliului din 20 iulie 2018 privind încheierea Acordului de parteneriat și cooperare între Uniunea Europeană și statele sale membre, pe de o parte, și Republica Irak, pe de altă parte

text:
                  10.8.2018

                  RO

                  Jurnalul Oficial al Uniunii Europene

                  L 203/1

         DECIZIA (UE) 2018/1107 A CONSILIULUI
         din 20 iulie 2018
         privind încheierea Acordului de parteneriat și cooperare între Uniunea Europeană și statele sale membre, pe de o parte, și Republica Irak, pe de altă parte
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolele 91, 100, 207 și 209, coroborate cu articolul 218 alineatul (6) litera (a),
         având în vedere propunerea Comisiei Europene,
         având în vedere aprobarea Parlamentului European (1),
         întrucât:

                     (1)

                     Acordul de parteneriat și cooperare între Uniunea Europeană și statele sale membre, pe de o parte, și Republica Irak, pe de altă parte (denumit în continuare „acordul”), a fost semnat la 11 mai 2012, sub rezerva încheierii sale la o dată ulterioară.

                     (2)

                     Acordul ar trebui să fie aprobat,

               ADOPTĂ PREZENTA DECIZIE:

            Articolul 1
            Se aprobă, în numele Uniunii, Acordul de parteneriat și cooperare între Uniunea Europeană și statele sale membre, pe de o parte, și Republica Irak, pe de altă parte, împreună cu anexele la acesta și declarația unilaterală a Uniunii, atașată la actul final (2).

            Articolul 2
            Președintele Consiliului efectuează, în numele Uniunii, notificarea prevăzută la articolul 116 din acord, pentru a exprima consimțământul Uniunii de a-și asuma obligații în temeiul acordului (3).

            Articolul 3
            Prezenta decizie intră în vigoare la data adoptării.

            Adoptată la Bruxelles, 20 iulie 2018.

                  Pentru Consiliu

                  Președintele

               G. BLÜMEL

            (1)  Aprobarea din 4 iulie 2018 (nepublicată încă în Jurnalul Oficial).

            (2)  Acordul a fost publicat în JO L 204, 31.7.2012, p. 20 împreună cu decizia privind semnarea acestuia.

            (3)  Data intrării în vigoare a acordului va fi publicată în Jurnalul Oficial al Uniunii Europene de către Secretariatul General al Consiliului.


Decizia Comisiei din 26/07/2018 de declarare a unei concentrări compatibilă cu piaţa comună (Cazul COMP/M.8959 - Sonatrach) în temeiul Regulamentului (CE) nr. 139/2004 al Consiliului (Numai textul în limba engleză este autentic.)


title: Decizia (PESC) 2018/1545 a Consiliului din 15 octombrie 2018 de modificare a Deciziei (PESC) 2017/1869 privind misiunea Uniunii Europene de consiliere în sprijinul reformei sectorului de securitate din Irak (EUAM Irak)

text:
                  16.10.2018

                  RO

                  Jurnalul Oficial al Uniunii Europene

                  L 259/31

         DECIZIA (PESC) 2018/1545 A CONSILIULUI
         din 15 octombrie 2018
         de modificare a Deciziei (PESC) 2017/1869 privind misiunea Uniunii Europene de consiliere în sprijinul reformei sectorului de securitate din Irak (EUAM Irak)
         CONSILIUL UNIUNII EUROPENE,
         având în vedere Tratatul privind Uniunea Europeană, în special articolul 42 alineatul (4) și articolul 43 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 16 octombrie 2017, Consiliul a adoptat Decizia (PESC) 2017/1869 (1) privind misiunea Uniunii Europene de consiliere în sprijinul reformei sectorului de securitate din Irak (EUAM Irak).

                     (2)

                     În urma revizuirii strategice a EUAM Irak, Comitetul politic și de securitate a recomandat modificarea mandatului EUAM Irak și prelungirea acestuia pentru o perioadă de optsprezece luni.

                     (3)

                     Prin urmare, Decizia (PESC) 2017/1869 ar trebui modificată în consecință.

                     (4)

                     EUAM Irak se va desfășura în contextul unei situații care s-ar putea deteriora și care ar putea aduce atingere realizării obiectivelor acțiunii externe a Uniunii prevăzute la articolul 21 din Tratatul privind Uniunea Europeană,

               ADOPTĂ PREZENTA DECIZIE:

            Articolul 1
            Decizia (PESC) 2017/1869 se modifică după cum urmează:

                        1.

                        Articolele 2 și 3 se înlocuiesc cu următorul text:

                           „Articolul 2
                           Obiective
                           Obiectivele strategice ale EUAM Irak sunt următoarele:

                                       1.

                                       să ofere consiliere și cunoștințe de specialitate autorităților irakiene la nivel strategic, în scopul identificării și definirii cerințelor pentru punerea în aplicare coerentă a aspectelor civile ale reformei sectorului de securitate din cadrul programului național de securitate al Irakului și a planurilor corespunzătoare;

                                       2.

                                       să analizeze, să evalueze și să identifice oportunități la nivel național, regional și provincial pentru o implicare suplimentară a Uniunii în sprijinul nevoilor reformei sectorului de securitate civilă, informând și facilitând planificarea și punerea în aplicare de către Uniune și statele membre;

                                       3.

                                       să ofere asistență delegației Uniunii în ceea ce privește coordonarea sprijinului acordat de Uniune și de statele membre în domeniul reformei sectorului de securitate, asigurând coerența acțiunilor Uniunii.

                           Articolul 3
                           Sarcini

                              (1)   În vederea îndeplinirii obiectivelor prevăzute la articolul 2 punctul 1, EUAM Irak:

                                          (a)

                                          consolidează consilierea strategică privind dezvoltarea unor strategii naționale de combatere și prevenire a terorismului (inclusiv combaterea extremismului violent) și a criminalității organizate, inclusiv definirea unor politici și a unor planuri de acțiune pentru elaborarea și punerea în aplicare a acestora care să asigure o abordare favorabilă incluziunii;

                                          (b)

                                          sprijină Direcția de planificare din cadrul Ministerului de Interne în ceea ce privește planificarea și urmărirea punerii în aplicare a reformelor instituționale ale departamentului, ca element al punerii în aplicare a strategiei naționale de securitate;

                                          (c)

                                          sprijină o punere în aplicare armonizată a strategiilor naționale și contribuie la gestionarea și operarea arhitecturii reformei sectorului de securitate în cadrul sistemelor programului de reformă a sectorului de securitate și al cadrului global;

                                          (d)

                                          definește și sprijină punerea în aplicare la nivel strategic a unei strategii cuprinzătoare de combatere a criminalității organizate, care să abordeze în special gestionarea frontierelor, criminalitatea financiară, mai ales corupția, spălarea banilor și traficul de produse din patrimoniul cultural;

                                          (e)

                                          oferă consiliere pentru a facilita includerea conceptelor de drepturi ale omului și de egalitate de gen în toate strategiile și politicile naționale, cu accent pe planurile de punere în aplicare din cadrul Ministerului de Interne și prin intermediul Biroului inspectorului general, al Direcției generale resurse umane și al Direcției de formare din cadrul Ministerului de Interne;

                                          (f)

                                          sprijină adoptarea unor concepte de supraveghere în cadrul Ministerului de Interne, precum și a celor referitoare la combaterea corupției financiare și administrative;

                                          (g)

                                          contribuie la procesul de reformă instituțională din cadrul Ministerului de Interne, prin promovarea unei mai bune coordonări instituționale, prin oferirea de instrumente conceptuale pentru îmbunătățirea capacităților de planificare, punere în aplicare și evaluare la nivel strategic și prin furnizarea de consiliere cu privire la gestionarea aspectelor reformei legate de resursele umane;

                                          (h)

                                          oferă consiliere cu privire la activitățile de informare din afara Bagdadului, prin sprijinirea autorităților în ceea ce privește evaluarea necesităților instituțiilor la nivel regional și de provincie și identificarea oportunităților și a provocărilor referitoare la integrarea lor în procesul de reformă;

                                          (i)

                                          instituie și menține o legătură efectivă cu principalii actori internaționali care desfășoară activități în domeniul reformei sectorului securității civile, în special Organizația Națiunilor Unite, NATO, coaliția internațională și Statele Unite ale Americii.

                              (2)   În vederea îndeplinirii obiectivelor prevăzute la articolul 2 punctul 2, EUAM Irak:

                                          (a)

                                          menține și actualizează o cartografiere a activităților în desfășurare și planificate în sprijinul reformei sectorului de securitate și identifică lecții de învățat și lacune existente la scară națională;

                                          (b)

                                          identifică nevoile și oportunitățile pe termen mediu și lung pentru o posibilă implicare viitoare a Uniunii în sprijinul reformei sectorului de securitate, inclusiv cele de la nivel regional și de provincie, în vederea informării și sprijinirii planificării suplimentare a Uniunii pentru o posibilă implicare în viitor, inclusiv împreună cu NATO, cu respectarea deplină a principiilor incluziunii, reciprocității și autonomiei decizionale a UE. Planificarea se va realiza în coordonare cu NATO în Irak, în vederea consolidării coerenței dintre activitățile respective ale acestora astfel încât să se susțină reciproc, cu obiectivul de a construi sinergii și de a obține sprijin în domenii precum cel logistic, simultan cu asigurarea transparenței depline și a asumării responsabilității de către statele membre;

                                          (c)

                                          identifică, în coordonare cu donatorii internaționali, proiecte cu impact rapid, care ar putea fi realizate fie prin intermediul instrumentelor Uniunii, fie prin angajamentul bilateral al statelor membre, cum ar fi gestionarea frontierelor la aeroportul din Bagdad.

                              (3)   În vederea îndeplinirii obiectivelor prevăzute la articolul 2 punctul 3, EUAM Irak:

                                          (a)

                                          sprijină cooperarea și coordonarea cu părțile interesate naționale și internaționale, concentrându-se pe trei niveluri prevăzute în cadrul strategiei de reformă a sectorului de securitate;

                                          (b)

                                          menține rolul de coordonator principal în cadrul sistemului privind legislația națională în domeniul securității, precum și în cadrul sistemului privind strategia de apărare și de securitate internă;

                                          (c)

                                          își menține angajamentul față de Comitetul de sprijin privind reforma sectorului de securitate, ca parte din statutul de partener privilegiat;

                                          (d)

                                          continuă strânsa coordonare cu delegația Uniunii cu privire la reforma sectorului de securitate civilă, inclusiv în materie de combaterea terorismului și de informații, precum și cu statele membre prezente la Bagdad, prin reuniuni periodice atât la nivel de șef de misiune, cât și la nivel de experți;

                                          (e)

                                          sprijină, în strânsă coordonare cu delegația Uniunii, includerea principiilor Cadrului strategic al UE în sprijinul reformei sectorului de securitate din Irak.

                              (4)   În vederea îndeplinirii obiectivelor prevăzute la articolul 2 punctul 3, EUAM Irak sprijină coordonarea cu Organizația Națiunilor Unite, în special cu Programul Națiunilor Unite pentru Dezvoltare, precum și cu alți actori internaționali de pe teren, inclusiv NATO, coaliția internațională și Statele Unite ale Americii, pentru a promova sinergiile și coerența, cu respectarea corespunzătoare a cadrului instituțional al Uniunii.”

                        2.

                        La articolul 14, alineatul (1) se înlocuiește cu următorul text:

                           „(1)   Valoarea de referință financiară destinată acoperirii cheltuielilor aferente EUAM Irak începând cu 16 octombrie 2017 și până la 17 octombrie 2018 este de 17 300 000 EUR.
                           Valoarea de referință financiară destinată acoperirii cheltuielilor aferente EUAM Irak începând cu 18 octombrie 2018 și până la 17 aprilie 2020 este de 64 800 000 EUR.
                           Valoarea de referință financiară pentru orice perioadă ulterioară este hotărâtă de Consiliu.”

                        3.

                        La articolul 17, a doua teză se înlocuiește cu următorul text:
                        „Decizia se aplică până la 17 aprilie 2020.”

            Articolul 2
            Prezenta decizie intră în vigoare la data adoptării.

            Adoptată la Luxemburg, 15 octombrie 2018.

                  Pentru Consiliu

                  Președintele

               F. MOGHERINI

            (1)  Decizia (PESC) 2017/1869 a Consiliului din 16 octombrie 2017 privind misiunea Uniunii Europene de consiliere în sprijinul reformei sectorului de securitate din Irak (EUAM Irak) (JO L 266, 17.10.2017, p. 12).